پدماوات فلم هندوان، مسلمانان او ښځې ولې غوسه کړي؟
د پدماوات فلم د خپریدو نه وروسته په دغه فلم د راجپوت ځینو ډلو تر سنگ ځینې مسلمانانو او د ښځو د حقونو مبارزینو هم په دغه فلم نیوکې کړیدي
پدماوات چې د خپریدو سره پرې په سنیماگانو کې د خلکو بیروبار جوړ دی، ښیي چې ډیرې پیسې وگټي او وجه یې دا وه چې د خپریدو نه مخکې د دغې فلم ضد دومره مظاهرې وشوی چې زیات مشهور شو. خو د هند د دغه تکړه او مشهور فلم جوړونکي سنجی لیلا بنسالي فلم د سختدریځه هندوانو سره سره مسلمانان او د ښځو د حقونو فعالین هم ناراضه کړیدي. سختدیرځه هندوان په دی ناراضه و چې د راجپوت قام ملکه ( د ملکې رول ډیپیکا پاډیکور لوبولی دی) یې پکې په ځینو داسې جامو کې ښودلي ده چې لوڅي دی. د سختدریځه هندوانو د مظاهرو نه وروسته، د فلم جوړونکې دیته اړ شو چې شاوخوا ٧٠ ایکټونه ترینه لیري کړي. د فلم د خپریدو نه وروسته په ټولنیزو رسنیو ځینو کسانو په دې حیراني څرگنده کړیده چې په دغه فلم د ادعاگانو برعکس راجپوت قام ته درناوې شویدي، د هغوي د غیرت او ننگ ډیرې قیصې پکې ویل شویدي. بنگالۍ لیکواله تسلیمه نسرین لیکي " پدماوات مې ولیدو، ډیره ښه قیصه ده. بیخي ساده ده. راجپوت اتلان دي. د پدماوت ملکه لکه دیوي او علاوالدین خلجي یو خراب شیطان. دا فلم به د چا ډیر خوښ شي؟ کرني سینا". کرني سینا د راجپوتو هغه ډله ده چې د دغه فلم په ضد یې مظاهرې تنظیم کړې وې. مسلمانان بیا په دی ناراضه دي چې علاوالدین خلجي چې په تاریخي ډول د هند یو اتل گڼل کیږي او هند یې څو څو وارې د منگولو د یرغل کونکو په مقابل کې خوندي وساته، په دغه فلم کې یو وح شي او جنسي تیری کونکی ښودل شویدی. په فلم کې د خلجي رول رنویر سنگ لوبولی دی. هغه ( خلجي) په یو سین کې اومه غوښه خوري. ( هدف یې د مسلمانانو غوښه خواره ښودل دي.) انتقاد کونکي وایي چې مسلمانان غوښه خوري خو پخه شوي یې خوري اومه یې نه خوري. په فلم کې دغه وح شي خلجي د پدماوات د ملکې د حسن قیصې واوري او د هغې د ترلاسه کولو لپاره د راجپوتو د پاچا رتن سنگ سره د جگړې لپاره راشي. ملکه پدماواتي د رتن سنگ میرمن وي. د ښځو د حقونو فعالینې بیا وایي چې په فلم کې د راجپوتو ملکه د خپل ننگ د ساتنې لپاره ځان ووژني چې دا د هندوانو هغه پخواني رواجونه چې جوهر او ستي بلل کیږي، ته درناوې کول دي. هندۍ هنرمندې او لیکوالې سوره باسکر د وایر لپاره یوه مقاله لیکلي ده. هغې په خپله مقاله کې په فلم سخت اعتراضونه کړیدي. هغه وایي چې په فلم کې یې د ښځو د ځان وژلو رسم یعني جوهر ته ډیر رومانټک رنگ ورکړی. د فلم د پیل نه واخله تر اخیره پورې په جامه پیزارو او په سیټ، د بنسالي د پخوانیو نورو فلمونو پشان ډیره خواري شویده. په فلم کې دیپیکا پاډیکور، شاهد کپور او رنویر کپور یو ځلې بیا ډیر ښه ځلیدلي دي. د دې باوجود چې په فلم ډیر اعتراضونه هم شویدي، خو پدماوات په لومړیو دوو ورځو کې دوه سوه کروړه کالدارې گټلي دي. داسې ویل کیږي چې د بنسالي د نوور فلمونو لکه دیوداس، گولیو کی راس لیلا راو لیلا او باجي راو مستاني په ډول به دا فلم هم ډیرې پیسې وگټي.